Trelis/gawiki huggingface dataset:
Tliongáinis. Teanga shaorga í an Tliongáinis (Tliongáinis: "tlhIngan Hol") a ceapadh an chéad uair le haghaidh na dTliongánach ar an scannán "Star Trek: The Motion Picture". Sibhialtacht shamhlaithe is ea na Tliongánaigh a bhfuil an-tábhacht acu sna sraitheanna teilifíse agus sna scannáin a bhaineann le coincheap an Star Trek. D'fheictí na Tliongánaigh go minic ar an g féin, ach níor forbraíodh an teanga dóibh roimh an gcéad phríomhscannán.
Ba é James Doohan, a rinne páirt Montgomery "Scotty" Scott ar an gcéad sraith, a chum an chéad chúpla focal, ach ba é an teangeolaí Marc Okrand a d'iompaigh ina teanga iomlán í a bhfuil idir stór cuimsitheach focal agus chóras ceart gramadaí aici. Bhí staidéar déanta ag Okrand ar theangacha bundúchasacha Mheiriceá, agus tá a lán saintréithe ag an teanga nach mbeadh i bhfad as cosán i measc theangacha dúchasacha Chalifornia. Mar sin féin, dúirt Okrand féin riamh nach raibh sé ag iarraidh aithris a dhéanamh ar ghramadach na dteangacha seo - bhí sé ní ba thábhachtaí an teanga a dhéanamh chomh difriúil leis an mBéarla agus ab fhéidir. Mar shampla, is é gnáthordú na rann cainte sa Tliongáinis ná OVS - is é an cuspóir a thagann roimh aon rud eile, agus an briathar ag leanúint sna sálaí aige, agus an t-ainmní fágtha ina ndiaidh. (Sa Bhéarla, is é an gnáthordú ná SVO, is é sin, ainmní - briathar - cuspóir; agus sa Ghaeilge, VSO, nó briathar - ainmní - cuspóir.) 
Tá gramadach na Tliongáinise bunaithe ar an táthú, nó fiú ar an iltáthú, - is é sin, is féidir nach bhfuil ach aon fhocal fada amháin de dhíth le abairt iomlán Béarla (nó Gaeilge) a aistriú. Tá go leor eisceachtaí agus mírialtachtaí i ngramadach na Tliongáinise, ós rud é gur fhéach Okrand chuige go mbeadh mothú na teanga nádúrtha inti. 
Is é an fuaimniú an chuid is lú a chuirfidh coimhthíos ar an bhfoghlaimeoir. Bhain Okrand úsáid as consain scornánaithe lena chinntiú go bhfaigheadh na Béarlóirí an teanga neamhghnách, ach le fírinne, tá an chuid is mó de na consain speisialta sin le fáil i dteangacha a labhraítear san Eoraip. Ón taobh eile de, ní teanga thonúil í an Tliongáinis, agus níl ach cúig ghuta ann.
Tá foras forbartha teanga, an "Klingon Language institute" ag obair i Philadelphia chun an teanga a chur chun cinn. Is cathair thábhachtach í Saarbrücken do chruinnithe idirnáisiúnta na gcainteoirí agus na bhfoghlaimeoirí.
Tiger Woods. Is imreoir gailf é Tiger Woods (rugadh é mar Eldrick Font Woods ar an 30 Nollaig 1975) in Cypress, California i Stáit Aontaithe Mheiriceá. Bhí an duais 'Imreoir na Bliana' ón PGA buaite aige ocht n-uaire. Tá príomh-chraobhanna go leor buaite aige. 
Tháinig an chéad cheann—The Masters— ar 14 Aibréán 1997 agus é 21 bliain d'aois. Cé go bhfuil neart buaite ag Woods i gcaitheamh a shaoil, seans gurbh é bua ar 14 Aibréán 2019 in Augusta National an bua ab iontaí. Éacht a bhí déanta ag Woods teacht ar ais agus an comórtas is tábhachtaí a bhuachan arís. 
Saol.
Is de shliocht Téalannach, Síneach, Afracach, agus Eorpach é, agus is féidir go raibh sinsireacht Indiach-Mheiriceánach ag a sheanmháthair ar thaobh a athar.
2008 an uair dheireanach gur éirigh leis ceann de na mórchomórtais a bhuachan agus ba ghearr ina dhiaidh sin gur thit rudaí as a chéile ina shaol. Bhí fadhbanna ina shaol pearsanta go mór i mbéal an phobail ar feadh cúpla bliain agus theip ar a cholainn freisin.
Bhí Woods pósta le Elin Nordegren agus tá beirt pháistí acu. Bhris an teaghlach suas sa bhliain 2010.
Chuaigh Woods faoi scian ceithre huaire chun fadhbanna lena dhroim a réiteach. Níor cheap daoine go mbéarfadh sé ar mhaide gailf arís sa bhliain 2019, roimh an Masters bainte amach aige arís.
Tá cónaí ar Woods i Jupiter Island, Florida.
Suíceachas (reiligiún). Reiligiún is ea an Suíceachas a tháinig ar an bhfód i dTuaisceart na hIndia sa chúigiú haois déag. Tá an Suíceachas bunaithe ar theagaisc an Ghurú Nanak, a chuir bun leis an gcreideamh, chomh maith le naonúr gurúnna eile a lean sna sála aige. Thairis sin, is gnách leis na Suícigh dearcadh ar a leabhar naofa mar "ghurú beo". Is é an t-ainm a thugann siad ar an scrioptúr seo ná "Guru Granth Sahib". 
Bunús.
Tá an focal féin "Suíceach" nó "Sikh" bunaithe ar an téarma Sanscraite "Śiṣya", a chiallaíonn "deisceabal" nó "dalta". Creideann na Suícigh i nDia, a dtugann siad "Vāhigurū" nó "An Tiarna Iontach" air. An dóigh a samhlaítear Dia do na Suícigh, áfach, níl Sé daonchruthach, nó is féidir a rá gurb ionann É agus an ollchruinne ar fad. Tá blas pandiachais ar an Suíceachas mar sin. Is é an dóigh a lorgann na Suícigh an slánú ná an mharana dhiansmachtúil in ainm Dé. 
Caithfidh an Suíceach fíréanta aird a thabhairt ar theagasc na nGurúnna, chomh maith le "Gurú Granth Sahib", an "gurú i bhfoirm leabhair", nó scrioptúr naofa na Suíceach. Is éard atá ann ná díolaim téacsanna le scríbhneoirí éagsúla, ar aithin Gurú Arjan Shev, cúigiú Gurú an tSuíceachais, fiúntas reiligiúnda nó morálta iontu. 
B'é Gobind Singh, an deichiú Gurú, a shocraigh téacs deifnídeach an scrioptúir.
Tugtar gurduárá ar an teampall Suíceach, agus caithfidh gach gurduárá Ek Onkar, siombail Dé, a choinneáil le feiceáil, cosúil leis an dóigh a dtaispeánann na heaglaisí Críostaí an chros. 
An Suíceachas in Éirinn.
Tá timpeall is míle Suíceach ina gcónaí in Éirinn, an chuid is mó acu sa phríomhchathair agus máguaird. Tá gurduárá acu i nDumhach Thrá, Baile Átha Cliath. 
I dTuaisceart Éireann, is í Doire an lárionad is mó Suíceachais, nó chuir dornán d'iarshaighdiúirí Suíceacha a throid in Arm na Breataine fúthu ansin i dtús na 1920idí.
Peil. Tá níos mó ná ciall amháin le Peil:
Fiseolaíocht daonna. Is éard atá i gceist le fiseolaíocht daonna ná staidéar ar na feidhmeanna do chorp an duine.
Bia, díleá agus an corpchórais.
Tá bia ar cheann de na bunriachtanais dhaonna agus cuireann an córas díleách ar chumas an choirp é a thiontú go foirm níos oiriúnaí le húsáid. Cuireann na córais análaithe agus imshruthaithe ar chumas na hocsaigine agus an bhia dhíleáite a iompraítear timpeall an choirp fuinneamh agus ábhair fáis a sholáthar san áit a mbíonn gá leo. Tugtar fuíolltáirgí as an gcorp trí eisfhearadh (tógtar bia neamhdhíleáite as an gcorp trí eisligean)
An córas cnámharlaigh agus matánach.
Is é ár gcnámharlach, atá déanta de os cionn dhá chéad cnámh, a chruthaíonn cruth bunúsach ár gcorp. Cuireann an cnámharlach tacú agus cosaint ar fáil don chorp agus cuireann leagan amach na gcnámh, maraon leis na ballnaisc agus na matáin a bhaineann leo, ghluaiseacht san áireamh. Cuireann ár gcéadfaí ar ár gcumas a bheith feasach ar ár ngarthimpeallacht agus freagairt di. Buanaítear an speiceas daonna trí phróiseas atáirgthe ghnéasaigh. Forbraíonn an córas atáirgthe go haibíocht le linn ógántachta, agus tá rólanna difriúla ag fireannaigh agus baineannaigh in atáirgeadh. Faigheann leanaí mórán saintréithe le hoidhreacht óna gcuid tuismitheoirí.
Theme From Harry's Game. Amhrán is ea "Theme from "Harry's Game", nó "Harry's Game", a d'eisigh an grúpa ceoil Clannad sa bhliain 1982. 
Ba é an chéad amhrán ón albam "Magical Ring"" é. Tá na liricí uilig i nGaeilge. 
Stair.
Sa bhliain 1975, foilsíodh an t-úrscéal "Harry’s Game" le Gerald Seymour. Nuair a beartaíodh an leabhar a chóiriú don teilifís seacht mbliana níos déanaí, chuaigh an scríbhneoir sa tóir ar rian le bheith mar cheol aitheantais na sraithe nua. Bhí aithne aige ar shaothar Chlannad, banna ceoil as Tír Chonaill a bhí aitheanta in Éirinn, agus a bhí ag déanamh dul chun cinn sa Ghearmáin agus san Eilvéis ag an am. Chuaigh sé i dteagmháil le Clannad agus chum an grúpa amhrán nua. 
Níor ghlac sé i bhfad ar an mbanna an rian a chumadh agus a thaifead. Is ón seanfhocal Chonnacht ‘Imeoidh a dtiocfaidh s’ a dtáinig ariamh’ a tháinig go leor den inspioráid do liricí an amhráin, agus bhí an phortaireacht thraidisiúnta go mór ina thionchar ar an gcurfá ‘fol lol the doh fol the day, fol the doh fol the day’... 
Seoladh an t-amhrán chuig léiritheoirí "Harry’s Game." Ba iad an lipéad ceoil RCA a d’eisigh ‘Theme From Harry’s Game’ mar shingil. Ní raibh aon siúl leis an rath a bhain an rian amach, ná an lorg a d’fhágfadh sé. 
Ba sa Ghearmáin a bhí Clannad nuair a fuair siad an scéala go raibh "Top of the Pops" sa tóir orthu. I ndiaidh do ‘Theme From "Harry’s Game"’ dul isteach i gcairteacha na Breataine ag uimhir 46, léim sé go huimhir 11 an tseachtain dár gcionn. An tseachtain dár gcion, d’éirigh le ‘Theme From "Harry’s Game"’ uimhir 5 a bhaint amach, i ndiaidh dóibh casadh ar "Top of the Pops" ar 11 Samhain 1982. 
Bronnadh duais Ivor Novello ar Clannad don amhrán. 
Albam.
Amhrán Gaeilge amháin eile seachas "Theme From Harry's Game" a ndeachaigh go barr na cairteanna sa Bhreatain ná "Saltwater" le Chicane agus Máire Brennan, amhránaí Clannad.
An Caiseal, Contae na Gaillimhe. Sráidbaile ar chósta thiar Chonamara in iarthar Chontae na Gaillimhe i bPoblacht na hÉireann is ea an Caiseal ("Cashel" as Béarla). 
Tá an sráidbhaile suite in aice le Cuan an Chaisil, cuaisín de chuid Chuan na Beirtí Buí. 
Tá Droichead Thuaim Beola le fáil cúig chiliméadar siar ón mbaile: bhunaigh duine de mhuintir Uí Fhlatharta (a bhí i gceannas ar Chonamara go dtí ré Shéamais II Shasana) mainistir de chuid na nDoiminiceach ansin sa bhliain 1427. Chaith Charles de Gaulle tamall ar saoire sa cheantar sa bhliain 1969 tar éis dó eírí as a phost mar uachtarán na Fraince.
Tagann ainm an tsráidbhaile ó chaiseal ciorclach sa reilig i gCaiseal Ard, ar shliabh tuairim is ciliméadar amháin soir ó thuaidh ón mbaile.
Catar. Tír Arabach is ea Catar (Araibis: قطر ; AIF:[ˈqɑ̱.tˁɑ̱r]), atá lonnaithe sa Mheánoirthear in iardheisceart na hÁise. Tá sé ag críochantacht leis an Araib Shádach theas. 2,576,181 an daonra de réir an daonáirimh sa bhliain 2016. 
Éimiríocht atá ann. Tá sé faoi smacht mhuintir al-Tharsi le tuairim is 150 bliain.
Ériu (iriseán). Is iris acadúil é Ériu. Seoladh é i 1904, mar iriseán do Sgoil Árd-Léighinn na Gaedhilge i mBaile Átha Cliath. Nuair a tháinig an Scoil agus Acadamh Rioga na hÉireann le chéile sa bhliain 1926, lean an tAcadamh ar aghaidh leis an iris. D'fhoilsigh an chuid is mó de na scoláirí is tábhachtaí ailt in "Ériu", mar shampla: Osborn Bergin, Kuno Meyer agus John Strachan.
Tá "Ériu" fós i gcló, agus foilsítear ailt i nGaeilge agus i mBéarla ann. Foilsíodh uimhir 59 sa bhliain 2009.
Áth Cinn. Is baile beag é Áth Cinn i gContae na Gaillimhe. Tá sé suite 26 slí ó chathair na Gaillimhe in iarthar na hÉireann. Tá sé suite ar an N84 idir Gaillimh agus Caisleán an Bharraigh. Téann an R333 ó Áth Cinn go Tuaim. 
Is baile mór iascaireachta é Áth Cinn mar níl sé ach 6.5km ó Loch Coirib. Tá go leor suíomhanna stáire le fáil sa cheantar, mar shampla Mainistir Ros Oirialaigh. Bíonn máirt feirme mór ar siúl in Áth Cinn freisin. Í samhradh na bliana 2007, bhí fadhbanna uisce ann mar bhí Cryptosporidium san uisce.
Wolfram von Eschenbach. File Gearmánach ab ea Wolfram von Eschenbach a mhair sna Meánaoiseanna (rugadh am éigin idir 1160 agus 1180 é, agus básaíodh é i ndiaidh na bliana 1220). Tháinig sé chun saoil, de réir mar a chreidtear, in Obereschenbach in aice le hAnsbach sa Bhaváir i ndeisceart na Gearmáine. (Inniu, tugtar "Wolframs-Eschenbach" ar an áit in ómós don fhile.)
Cosúil leis na filí Gearmánacha eile lena linn, bhí sé ina "Mhinnesänger", is é sin, bhí sé ag cumadh amhráin ghrá de réir choinbhinsiúin na filíochta cúirte, an cineál amhrán grá a dtugtar "Minnesang" air i stair litríochta na Gearmáinise. Tá naoi n-amhrán le Wolfram sa stíl seo fágtha againn. Thairis sin, áfach, scríobh sé laoithe fada eipiciúla. Is é an saothar is tábhachtaí dár scríobh sé ná "Parzival", arb é an chéad saothar Gearmáinise ina bpléitear an Soitheach Naofa. Tá an saothar bunaithe ar "Perceval" le Chrétien de Troyes, file Fraincise, a scríobh sraith de laoithe eipiciúla faoi théamaí agus faoi mhóitífeanna na hArtúraíochta. Chuir Wolfram eireaball dá chuid féin leis an scéal neamhchríochnaithe a tháinig ó pheann Chrétien. 
Eipic thábhachtach eile leis is ea "Willehalm", agus é ag cur síos ar laochas is ar eachtraí an ridire úd Wilhelm nó Willehalm. Bhí an eipic seo, freisin, bunaithe ar mhianach scéil a tháinig ón bhFrainc. B'é Naomh Uilliam ó Gellone (755-812) ba bhun leis an gcarachtar liteartha sin Willehalm.
Bhí stíl láidir ildaite ag Wolfram a bhí ag cur thar maoil le meafair, le híoróine agus le magadh.
An Currach. Tá an Currach (Béarla: "The Curragh ") suite i gContae Chill Dara. Tá aithne ar an áit mar gheall ar rásaíocht na gcapall. Tá campa míleata lonnaithe ann chomh maith.
Jock Stein. Traenálaí na gCeilteach ab ea John 'Jock' Stein (5 Deireadh Fómhair 1922 - 10 Meán Fómhair 1985) a bhí i gceannas nuair a bhuaigh na Ceiltigh 9 sraith Albanach i ndiaidh a chéile ó 1965 go 1974 agus an Corn Eorpach sa bhliain 1967. Bhí sé ina thraenálaí idirnáisiúnta freisin ar fhoireann na hAlban.
Ceol '07. Albam dúbailte de cheol as Gaeilge é Ceol '07, a bhí seolta amach ag an eagraíocht Éireannach Seachtain na Gaeilge i mí Márta, 2007. Seoltar albam lán-Ghaeilge gach bliain i rith na seachtaine, agus tugtar an t-airgead ar fad a thuilltear don charthanacht Concern. 
Cumann na ceoltóirí amhrán as Gaeilge, nó déanann siad aistriúchán ó amhrán éigean as Béarla. I measc na ceoltóirí cáiliúla a ghlac páirt sa bhliain seo ná Bell X1, Paddy Casey, The Hothouse Flowers, The Corrs agus Damien Dempsey.
Ollscoil Simon Fraser. Is ollscoil poiblí í Ollscoil Simon Fraser atá suite in aici le Vancouver, sa Colóim Bhriotanach, Ceanada. 
Búnaíodh é sa bhliain 1965, agus glaodh an ollscoil i ndiaidh Simon Fraser, taiscéalaí an cheantair i Vancouver.
Domhnach na Fola (1887). Tugadh Domhnach na Fola ar chíréib i Londain ar 13 Samhain 1887. D'eagraigh an Léig Náisiúnta na hÉireann agus an Cónaidhm Raidiciúil an agóid. Gabhadh ball de Pharlaimint na Breataine, William O'Brien; ba é sin ba chúis amháin leis na círéibeacha.
Is i lár na cathrach, Cearnóg Trafalgar, a bhí an chuid ba mheasa den chíréib. Bhí suas le 10,000 daoine i láthair. Bhí 2,000 póilíní agus 400 saighdiúirí ag iarraidh stop a chuir leis an agóid. Níor éirigh leo smacht a fháil ar an drong a bhí i mbun na círéibe. Bhris foréigean amach idir na círéibeoirí agus na póilíní.
Chuaigh an chíréib chun scaoil. Gortaíodh na céadta daoine (bean agus paistí san áireamh). Cuireadh deireadh leis an gcíréib go danartha. Fuair ar a laghad triúir bás.
Oscailt súl a bhí sna círéibeacha don rialtas.
Bălți. Is í Bălți an tríú cathair is mó san Mholdóiv, agus cathair tábhachtach i dtuaisceart na tíre. I rith réim na hImpireachta Rúisí, agus níos déanaí le linn réim an APSS, litrítear a hainm mar: "Beltsy". Tá Bălți suite 136 ciliméadair ó Chişinău - an phríomhchathair.
Dónall Mac Amhlaigh. Scríbhneoir agus iriseoir Gaeilge ab ea Dónall Mac Amhlaigh (10 Nollaig 1926 - 27 Eanáir 1989). 
Saol.
Rugadh i nGaillimh (gar do Bhearna) é sa bhliain 1926, agus d'éag sé i Northampton, Sasana, sa bhliain 1989. Cé nach raibh an Ghaeilge ó dhúchas aige sa chiall is cúinge, d'fhoghlaim sé an teanga go paiteanta nuair a bhí sé óg. Is ar éigean a d'fheicfeá ar a chuid scríbhneoireachta nach raibh an teanga aige ón gcliabhán. Sa bhliain 1940, d'aistrigh a mhuintir go Cill Chainnigh, agus go gairid ina dhiaidh sin, d'éirigh sé as an scoil le dul ag obair. Sa bhliain 1947, chuaigh sé sna saighdiúirí An Chéad Chathlán Coisithe in Arm na hÉireann. Ceithre bliana ina dhiaidh sin, d'éirigh sé as, agus thug sé a aghaidh ar Shasana ar lorg oibre. D'fhág an tsaoltaithí seo a lorg ar a chuid scríbhneoireachta ar fad, nó bhí blas láidir dírbheathaisnéise ar gach leabhar leis, cé gur thug sé le fios gur ficsean a bhí iontu.
Scríbhneoireacht.
Ba é an chéad leabhar a tháinig i gcló uaidh ná "Dialann Deoraí" (1960). Ba é an Clóchomhar Teoranta a d'fhoilsigh í. Cur síos a bhí ann ar an saol a bhíodh ag na hinimirceánaigh óga Éireannacha i Sasana san am sin, agus iad ag dul ó jab go jab agus ó lóistín go lóistín. Sa bhliain 1962, chuaigh an dara leabhar leis i gcló, "Saol Saighdiúra", agus mar is léir ón teideal, cuimhní cinn a bhí ann ó bhlianta Dhónaill san arm. Thairis sin, d'fhoilsigh sé na húrscéalta "Schnitzer Ó Sé", "Diarmuid Ó Dónaill" agus, go gairid roimh a bhás, "Deoraithe", spléachadh nua ar an saol a bhí á chardáil aige i n"Dialann Deoraí". Deirtear go raibh sé ar an scríbhneoir ab fhearr a thug cur síos ar "exodus" mór na nÉireannach go Sasana i ndiaidh an Dara Cogadh Domhanda, nuair a bhí borradh faoin tionscal tógála sa Ríocht Aontaithe, agus caoi nua á cur ar chathracha na tíre i ndiaidh léirscrios an chogaidh.
Stíl.
Bhí stíl líofa nádúrtha ag Dónall a thaithneodh leis an bhfoghlaimeoir agus leis an gcainteoir dúchais araon. Thairis sin, bhí sé ag insint faoin gcineál saoil a raibh aithne éigin ag gach Éireannach air, beagnach, go dtí le déanaí - an imirce, an náibhíocht, agus an gheit a bhainfeadh cultúr Shasana as an Éireannach óg. Mar sin, bhí ráchairt ar a chuid leabhar lena lá, agus baintear úsáid astu i dteagasc na Gaeilge in áiteanna i gcónaí. 
Gaelscoil Mhic Amhlaigh.
Tugtar "Gaelscoil Mhic Amhlaigh" ar scoil i nGaillimh in ómós do Dhónall Mac Amhlaigh.
Naisc Sheachtracha.
Dialann an deoraí scéalach go fóill féin , Irish Times, 11 Lúnasa 2009
Eacsadas. Is é Eacsadas an dara leabhar sa Bhíobla agus sa Torah Eabhrais. Tá an t-ainm Gaeilge bunaithe ar an nGréigis, agus is é is brí leis sa teanga sin ná "dul amach", nó is é imeacht na nGiúdach ó bhraighdeanas na hÉigipte faoi cheannas Mhaois is príomhábhar leis an leabhar seo. 
Tá cuid mhór de dhlí an Ghiúdachais le fáil anseo freisin.
Parkour. Is éard atá i gceist le parkour (Fraincis: "l'art du déplacement"; Gaeilge: "Ealaín an díláithriúcháin") ná gníomhaíocht nó spórt a tosaíodh sa Fhrainc. An bhunaidhm atá ann ná bogadh ó phointe A go pointe B chomh héifeachtach agus chomh tapaidh agus is féidir, ag úsáid inniúlacht an choirp go háirithe. Tugann sé cabhair duit, dul thar bacainní sa timpeallacht — ó ghéaga go clocha go ráillí — agus cleachtaítear é faoin tuath agus sna cathracha. Díríonn "parkour" ar ghluaiseacht éifeachtach le do chorp agus d'aigne a fhorbairt, agus chomh maith leis sin mar chaitheamh aimsire. "Traceur" a thugtar ar dhuine a chleachtann "parkour".
Is gníomhaíocht fhisiciúil é "parkour", nach furasta a rangú. Ní spórt guaisbheartaíochta é, ach is ealaín é atá cosúil le féinchosaint na healaíne oscartha. 
Gné an-tábhachtach den "parkour" is ea an éifeachtacht. Ní bhogann an "traceur" díreach chomh tapaidh agus is féidir ach sa tslí is éasca nó is fuinneamh-íditheach, agus chomh díreach agus is féidir. 
Deirtear freisin go bhfuil tionchar ag an "parkour" ar an tslí ina smaoiníonn "traceurs" — cabhraíonn sé leo féachaint ar bhacainn fhisiciúil agus smaoineamh ar shlí dhifriúil.
Stair.
Roimh an Chéad Chogadh Domhanda, thaistil Georges Hébert, iaroifigeach de chuid chabhlach na Fraince, timpeall an domhain, agus i rith a chuairt san Afraic chonaic sé go raibh muintir na dtreibheanna dúchasacha forbartha go fisiciúil le scileanna a bhíonn ag teastáil chun maireachtáil san áit.
Bhí Hébert suite i Saint-Pierre, Martinique, nuair a phléasc an bolcán ar an 8 Bealtaine 1902. Chabhraigh Hébert le héalú agus le tarrtháil na céadta duine ón tubaiste. Chuaigh an eachtra seo go mór i gcion air, agus threisigh sé a tuairim gur cheart scileanna lúthchleasacha a mheascadh le crógacht agus le haltrúchas.
Thosaigh sé ar chorpoideachas a mhúineadh leis an gcoincheap sin agus i rith an dá chogaidh domhanda, leathnaigh sé, agus d'úsáid arm na bhFrancach a chuid tuairimí. Bhí Hébert, mar sin, duine de bhunaitheoirí "le parcour" (bac-chúrsa), a úsáidtear le haghaidh traenála míleata.
Thóg saighdiúirí Francacha inspioráid ó obair Hébert agus chruthaigh siad "parcours du combattant". Thaispeáin Raymond Belle, athair le David Belle a bhí ina shaighdiúir san arm, an cleachtadh seo do David Belle. Bhí taithí ag David Belle ar na healaíona oscartha agus gleacaíocht, agus bhí sé ag iarraidh na scileanna a úsáid ar shlí phraiticiúil sa saol. Rinne sé cleachtadh lena chuid cairde agus i ndiaidh ar ndiaidh bhí siad ag léimt ó dhíon tithe (cé nach rud gnách é seo fiú do traceuranna).
Mar gheall ar an mborradh a bhí faoi "parkour" ó rud beag i bPáras go gníomhaíocht ollmhór ar fud an domhain, bhí scoilteanna ann, ar ndóigh, ach fós is rud cáiliúil é atá ag fás sa lá atá inniu ann.
Ceol '06. Albam ceoil dúbailte as Gaeilge é Ceol '06, an dara bailiúchán a d'eisigh an eagraíocht Éireannach Seachtain na Gaeilge sa bhliain 2006 chun an tseachtain seo a cheiliúradh. Albam díolam é—ghlac roinnt mhaith ceoltóirí páirt ann. Mar is gnách, tugadh an t-airgead ar fad don charthanacht Concern. 
Roinneadh an t-albam ina dhá thaobh - "Dair" agus "Fuinseog".
Páirtí na Sóisialaithe Réabhlóideacha. B'é Páirtí na Sóisialaithe Réabhlóideacha (Rúisis:"Партия социалистов-революционеров/Partiya sotsialistov-revolyutsionerov") an ceann ba thábhachtaí de pháirtithe na heite clé in Impireacht na Rúise roimh chaithréim na mBoilséiveach. Bunaíodh an páirtí sa bhliain 1902, ach roimhe sin féin, bhí grúpaí áitiúla ar fud na Rúise a dtugadh "na Sóisialaithe Réabhlóideacha" orthu féin. Bhí fréamha na ngrúpaí seo i ngluaiseachtaí tuathghríosóireachta na naoú haoise déag, agus iad ag iarraidh scológa bochta na Rúise a spreagadh chun ceannairce.
Cé gur páirtí Sóisialach ab ea na Sóisialaithe Réabhlóideacha, níor chreid siad sa Mharxachas. Is é an tuiscint a bhí ag Karl Marx ar an réabhlóid shóisialach gurbh é an lucht oibre, an phrólatáireacht thionsclaíoch, a chuirfeadh i gcrích í. Ní raibh idé-eolaithe na Sóisialaithe Réabhlóideacha ar aon tuairim leis, a fhad agus a bhí an Rúis i gceist. Ní raibh an oiread sin tionsclaíochta sa Rúis, a d'áitigh siad, nó ba tír curadóireachta agus talmhaíochta í thar aon rud eile. Mar sin, b'iad scológa bochta na tuaithe an aicme réabhlóideach, dar leo. Bhí siad ag féachaint le tacaíocht na scológ a fháil, agus d'éirigh leo réasúnta maith.
Níor dhruid siad siar ón sceimhlitheoireacht ach oiread. Mharaigh sceimhlitheoirí Sóisialacha Réabhlóideacha a lán státseirbhíseach ard, agus, fiú, beirt Airí Gnóthaí Inmheánacha. 
I ndiaidh Réabhlóid na Feabhra 1917, tháinig scoilt ar na Sóisialaithe Réabhlóideacha. Thacaigh eite dheis an pháirtí leis an Rialtas Sealadach nua a ndeachaigh duine dá gcuid féin, Aleksandr Kerensky, i gceannas air. Thaobhaigh eite chlé an pháirtí leis na Boilséivigh. De réir a chéile, chuaigh cuid acu sna Boilséivigh, ach d'fhéach cuid eile le héirí amach nuair a chonaic siad go raibh na Boilséivigh ag cur ar bun deachtóireacht aon pháirtí sa tír. Ar an 30ú Lúnasa 1918, rinne Fanya Kaplan, Sóisialaí Réabhlóideach, iarracht Léinín a mharú, agus ghoin sí é go dona. Cuireadh Kaplan chun báis trí lá ina dhiaidh sin, agus rinneadh géarleanúint ar na Sóisialaithe Réabhlóideacha ar fud na tíre.
Ghlac iarsmaí na Sóisialaithe Réabhlóideacha páirt i gCogadh Cathartha na Rúise ag iarraidh cur in aghaidh na mBoilséiveach. Ina dhiaidh sin, fuair cuid acu - ar nós Aleksandr Kerenskiy - tearmann sna tíortha Iartharacha.
Faust. Mianach scéil ón nGearmáin is ea an miotas faoi Faust. Tá an mianach scéil seo bunaithe ar fhíor-dhuine stairiúil, fear darbh ainm Johann Faust, agus é beo sna blianta 1480-1541, a bheag nó a mhór. Astralaí, misteach agus rúndiamhróir taistil a bhí ann, agus bhí sé ina scéal i mbéal na ndaoine go raibh conradh de chineál éigin socraithe aige leis an diabhal. I ndiaidh a shaoil, níor coinníodh ach mearchuimhne air a d'iompaigh ina miotas faoi fhear a bhí chomh fiosrach is gur dhíol sé a anam leis an diabhal le fáil amach faoi rúndiamhrachtaí na hollchruinne.
Is iomaí sin casadh a baineadh as scéal Faust i rith na mblianta, ach is é dráma millteanach Johann Wolfgang von Goethe an leagan is tábhachtaí. D'athraigh Goethe an tuiscint ar charachtar Faust go mór, nó is é an chiall a bhain sé féin as ná gurbh é Faust an fear "Renaissance" a bhí tar éis é féin a shaoradh ó bhráca na hEaglaise. Leagan tábhachtach eile is ea "Doktor Faustus", an t-úrscéal le Thomas Mann, a shuíonn scéal Faust i saol an Naitsíochais.